作者:白居易
標題:自題小草亭
內容:新結一茅茨，規模儉且卑。土階全壘塊，山木半留皮。陰合連藤架，叢香近菊籬。壁宜藜杖倚，門稱荻簾垂。窗裡風清夜，簷間月好時。留連嘗酒客，句引坐禪師。伴宿雙棲鶴，扶行一侍兒。綠醅量醆飲，紅稻約升炊。齷齪豪家笑，酸寒富室欺。陶廬閑自愛，顏巷陋誰知。螻蟻謀深穴，鷦鷯佔小枝。各隨其分足，焉用有餘為。